Zama Cresiacca madirra sibera taha naco Zerozareza bacco narronemanade.
Narrarideni naco Pascoacca erreteza Deoza uatizemanauiuarrine rrauirronarraride.
Zeso uatimade Piripi bacco iquenazapa pouaza uati toquenarrari.
Piripipa zama arobeni Carireacca madirra.
Oza Besaidaza madirrari.
Nazapa pouaza uati toquenarrari:
—Zeso qqui inana −quenaui nade.
Nazapa Piripi poua tesse Aderetoui toccarrari,
Cresiadenicca uima uati tauiuarrine.
Nazapa Zeso madiuiuarri uima uatide touedarrari.
Nazapa Zeso pouadeniza uati tarrari:
—Arri ouape Madirra Bedi orrarraroa occa deni torrehe auato taniuarrinepe touarrirani −nade.
—Rrehe,
parrissehera tiadeniza uati onarraro:
Arroi rrizaza tirico nocco namiza dappo tiquenazapa imepa bote taui.
Nocco namiza torraza moro tauiuarrine accora tazapa poua ime boteraha bodicca moro tarrarina nocco touapi taui.
Naraha nocco poua ime acco tazapa bodicca moronine-rrararrari −nade.
—Madirra naco pocca madie arrirraro namiccaza uati uanera taza ouaza eccorezape Deouarri camittehe rriquerreranicca carrizanapouitoui.
Naraha madirra pocca madieza uati uana taza ouaza acco tazapa camittehe rriquerreranicca carri-rrarauitoui.
Madirra occa zossenirriza iboraqquiri nazapa oua nebomana-rrarauiuarrine.
Ouaza rrauiriza-zanapouiuarrine.
Oua omadinizana pouadeni naco madimanauiuarrine.
Madirra occa zossenirriza iboraqquiri narraridenipa Abi Deo Pouana pouadeniza:
“Bicaqquiri tiquenani” nauitoui −nade Zeso.
Amazati Zesoza ocasserehe ssonariza poua attipa:
—Rraho,
orraborreriri canani!
Nerrecoma onaniuarrine?
“Abi,
arrirraro uima bacco tabote nani oua tinassiuauarri” onaniuarrinequi?
Naraha ouape arrirraro uimatoui occarronarrarode.
Abi,
ticca deni torrehera auato tana!
−nade.
Nanerre memeuarri atti mittaronade:
—Ouape occa deni torrehe auato onanapode.
Rridapana naqui occa deni torrehe auato onanapomaniuarrine −nade atti memeuarri.
Nazapa nauiza madirra domo uarrari bazima mouini mittemanazapa:
—Ttottorode −quenaraha motapa:
—Deo Atti ccaccaronade pouaza uati uati tarrari −quenade.
Naraha Zesopa:
—Narraro mouinipe oua omittaniuarrine rrerani.
Tiadeni timittemananiuarrine mouini mittaronarraro.
Arrirraro zamacca uima uaidira tezape Deo izaua-baqquiuitoui.
Narrizoue naqui narroranitoui.
Arrirraro zamacca uaidirehe zozossede Tocorime-Taminepa uauattarro torrauitoui.
Naraha niza madirrarrine que onezana madirra bazimapa ouazana toquerrenauitoui −nade Zeso.
Narraro uima Zeso uati tazana auatomarrarode,
poua aua porimacossaniza zoqqueuicca uima.
Naraha madirra ouaha attidenia:
—Icca Deo Attiza ua inezape “Mesiapa madi-zanapouitoui” nanipe imittade.
Naraha tiape:
“Madirra Bedi acca icanamacosse-manazapa que tauitoui” taterre naua.
Nazapa nerrecoma narrarina Madirra Bedi?
−quenade.
Naraha Zeso attia:
—Ouape ssiuarrani orrani.
Ossiuerrene tiadeniza auato taccani.
Naraha tiadeniza biqui tehe omadiccani.
Tiadeniza omadiqquezama ouaza rrehe tiquenarri,
ouaza tiquerrenaniuarrine.
Narraro uimape ssiuarra taqquezama rraui tirrarizarri.
Nani zizinirrine uarro ticanire-rreraniuarrine.
Arra madirra ziziniza ccarizazapa poua rrauine ssamo taui −nade.
Narraro uima Zeso uati uati taha rricazapa parramarauiuarri toccarrari,
madirra poua qqui toquena-rrarauiuarrine.